IHL คว้าออเดอร์ผลิตหนังรองเท้าแบรนด์ “KEEN” มั่นใจดันรายได้ปีนี้โตแกร่ง
 คว้าออเดอร์ผลิตหนังรองเท้าแบรนด์ “KEEN” คาดรับรู้รายได้ไตรมาส 2 วางเป้าลูกค้าใหม่เพิ่ม 4 ราย มั่นใจดันรายได้ปีนี้โตแกร่ง
IHL คว้าออเดอร์ผลิตหนังรองเท้าแบรนด์ “KEEN” คาดรับรู้รายได้ไตรมาส 2 วางเป้าลูกค้าใหม่เพิ่ม 4 ราย มั่นใจดันรายได้ปีนี้โตแกร่ง
3 ก.พ. 2563

นายวศิน ดำรงสกุลวงษ์ กรรมการและผู้จัดการทั่วไป บริษัท อินเตอร์ไฮด์ จำกัด (มหาชน) หรือ IHL เปิดเผยว่า ธุรกิจรับฟอกหนังรองเท้ายังเติบโตอย่างต่อเนื่อง ซึ่งล่าสุด บริษัทฯ ได้รับคำสั่งซื้อ (ออเดอร์)ในการผลิตหนังรองเท้า ให้กับแบรนด์ KEEN เป็นแบรนด์รองเท้าดังจากประเทศสหรัฐอเมริกา เพื่อนำไปผลิตเป็นรองเท้าตัวอย่างในการโฆษณา โดยจะเริ่มส่งสินค้าในช่วงเดือนกุมภาพันธ์ 2563 และคาดว่าจะเริ่มต้นผลิตหนังรองเท้าได้ในช่วงไตรมาส 2/63 ซึ่งจะสามารถรับรู้รายได้ทันที
“การได้รับออเดอร์ในการผลิตรองเท้าให้กับแบรนด์  KEEN จะช่วยสนับสนุนรายได้ให้บริษัทฯ ได้เติบโตอย่างแข็งแกร่ง เนื่องจากเป็นรองเท้าที่ได้รับความนิยมและมีวางจำหน่ายทั่วโลก รวมทั้ง โรงงานผลิตตั้งอยู่ในนิคมอุตสาหกรรมแหลมฉบัง ซึ่งจะช่วยลดต้นทุนการขนส่งสินค้าได้”นายวศิน กล่าว
โดยธุรกิจรับฟอกหนังรองเท้า เริ่มมีความชัดเจนตั้งแต่ต้นปี 2563 เนื่องจากลูกค้ามีออเดอร์สินค้าเข้ามาอย่างต่อเนื่อง และมีการเสนอขายสินค้าให้กับลูกค้ารายใหม่ๆ เพราะปัจจุบันตลาดรองเท้าเริ่มให้ความสำคัญต่อสิ่งแวดล้อมมากขึ้น ซึ่งบริษัทฯ มีการผลิตหนังรองเท้าที่สามารถย่อยสลายตามธรรมชาติ จึงตอบโจทย์ความต้องการของลูกค้าได้เป็นอย่างดี และมั่นใจว่า ธุรกิจรับฟอกหนังรองเท้า สามารถสร้างมูลค่าเพิ่ม ช่วยสนับสนุนรายได้ และความสามารถในการทำกำไรให้มีทิศทางที่ดีขึ้นอีกด้วย
ทั้งนี้  บริษัทฯตั้งเป้าหมายในปีนี้ คาดว่าจะมีลูกค้าในส่วนธุรกิจฟอกหนังรองเท้า จำนวน 4 ราย และที่ผ่านมาสามารถปิดดีลกับลูกค้าไปแล้ว จำนวน 2 ราย และอยู่ระหว่างการเจรจากับพันธมิตรอีก 7 ราย